钦定古今图书集成/理学汇编/学行典/第247卷 > 李尚思
## 钦定古今图书集成/理学汇编/学行典/第247卷 > 李尚思

按《青州府志》：“李尚思，字希圣，乐安人。禀姿宽厚，敦素
好学，不修边幅，专以平心济物为事。冯可教，贫生也。
少同学书，老而寒饿，思迎之家，衣食之，每饭与同席，
病则亲视之，相依者二十年。思病且危，冯偶他出，家
人请后命，思泫然曰：‘吾无所憾，独恨不得与冯生一
诀耳’。弥留者竟日。已而冯闻病奔来，思执手一笑而”
逝。冯大感恸，立触阶仆地，舁至家，即日死。诸子先葬
冯而后殡思，人皆感叹。子中立，登庚戌进士。